חיים בז'רנו

הרב אנריקה בכור חיים משה בֶּזֶ'רָנוֹ (1846 או 1850 – 3 באוגוסט 1931) היה תלמיד חכם יהודי-ספרדי מבולגריה, פייטן עברי וחוקר שפת הלדינו. חי ופעל שנים רבות ברומניה ובטורקיה, ועמד 32 שנה בראש הקהילה הספרדית בבוקרשט, ולאחר מכן כיהן כממלא מקום (קיימקאם) של הרב הראשי של טורקיה. היה בעל השקפות ציוניות ונמנה עם מקימי תנועת חובבי ציון.

==קורות חיים==
===בולגריה===
נולד בסטארה זאגורה שבבולגריה בתקופה העות'מאנית, לקאלו קלדרון בת הרב יצחק ברוך מפלבן, ולמשה בז'רנו. יש שסברו שמקור שם המשפחה הוא בעיר Bejar (בחאר) בקסטיליה, במחוז סלמנקה. אולם יש הסבורים שהמקור הוא בעיר בז'ה בפורטוגל

בילדותו למד תורה אצל סבו מצד האם, הרב יצחק ברוך קלדרון, ובגיל 12 חזר אל הוריו. בתום לימודיו במספר ישיבות, כולל אצל הרב נסים אלקלעי עד גיל 17, הוסמך לרב, והחל את פעילותו בעיר רוסה בבולגריה, שם לימד במלדארי. ברוסה נמנה שלמה אברהם רוזאניס עם תלמידיו. בתקופה זו למד אנגלית, צרפתית וגרמנית ולימד עברית בבית הספר אליאנס.

במהלך המלחמה העות'מאנית-רוסית (1877–1878), העיר רוסה הוקפה ונכבשה על ידי צבא האימפריה הרוסית, ואימו נהרגה מפגיעת פגז, ובעקבות כך הוא בחר לברוח עם משפחתו לרומניה.

===כרב וכאיש תרבות ברומניה===
עם הגעתו לבוקרשט שברומניה בשנת 1878 החל לשמש כרב וכדרשן בבית הכנסת הספרדי בעיר, וכיהן בתפקיד במשך 32 שנים. כן ניהל את בית הספר לבנים של הקהילה היהודית הספרדית, ובשנת 1896 לימד עברית בפקולטה לתאולוגיה של אוניברסיטת בוקרשט.

הרב בז'רנו התקרב למשכילים שפעלו ברומניה ולרעיונות הרפורמה ביהדות, ולקח חלק פעיל בהקמתה של "החברה ההיסטורית של ד"ר יוליו באראש", שעסקה בתולדות יהדות רומניה. ההיסטוריון הרומני ניקולאיה יורגה ציין בספרו "תולדות הרומנים" כי על סמך תעודות שגילה וחקר בז'רנו, ניתן להיווכח לנוכחות יהודים טורקים בוולאכיה של מיכאל האמיץ, שהגיעו כספקים של הצבא העות'מאני. גם ההיסטוריון גריגורה טוצ'ילסקו נהג להזמינו לאוניברסיטה על מנת לתרגם כתובות על מצבות של קברות בשפות עברית, טורקית וערבית. הוא אישר בניית מבנה חדש לבית הכנסת הספרדי בבוקרשט, "קהל גראנדה" וחנוכתו מחדש נערכה בשנת 1889. כעבור שנתיים הוכנס לבית הכנסת עוגב שליווה את התפילות בשבתות ובחגים.

הרב בז'רנו התארח לא פעם בארמון המלך כאורח של המלכה אליסבטה, שהעריכה את חכמתו. לאור שליטתו הטובה בשפות צרפתית, אנגלית, גרמנית, איטלקית, טורקית, פרסית וערבית, שימש לעיתים כמתורגמן למשרד החוץ ולחצר מלך רומניה. כן סייע לגנרל הרומני וסילה הרסקו - נסטורל בכתיבת ההיסטוריה של מלחמת העצמאות הרומנית (1878 - 1877), בייחוד בתרגום כתובות ומסמכים מטורקית, מפרסית ומערבית.

השתתף בייסוד תנועת חובבי ציון ברומניה והתכתב עם הרצל, מקס נורדאו ואליעזר בן יהודה, במיוחד בנושא תחיית השפה העברית המדוברת כשהדגיש את חשיבות העדפת ההגייה הספרדית של השפה. כן פרסם מאמרים בעיתונים העבריים בני זמנו - "המגיד", "הצופה", "החבצלת", ובעיתוני הלאדינו "טלגרפו" ואיל טיימפו. כתב גם בעיתונות בשפה הרומנית - רומניים (Albina "אלבינה") ויהודים: Egalitatea, Revista israelită, Adevărul

ברומניה כיבדו אותו באות אביר של הכתר הרומני. על תרגומו מצרפתית לעברית של הספר "הדת הטבעית" של ז'ול סימון זכה לשבחים מארנסט רנאן. היה פעיל גם בחברה להפצת השפה והתרבות האיטלקית "דנטה אליגיירי".

===ממלא מקום הרב הראשי של טורקיה===
לאחר שנת 1910 חי באדירנה, תראקיה שבמערב טורקיה, על גבול בולגריה, שם שימש כרבה הראשי של הקהילה. הוא הקים שם בית ספר יהודי והשתדל לסייע ליהודי העיר בתקופה הקשה של מלחמות הבלקן. לאחר פרישתו של הרב חיים נחום אפנדי מתפקידו כרבה הראשי של טורקיה, בשנת 1920 עבר הרב בז'רנו לאיסטנבול ונבחר לשמש כממלא מקום (קיימקאם) הרב הראשי והחכם באשי) של טורקיה.

הרב בז'רנו חי בתקופת המעבר שבין הקיסרות העות'מאנית לבין הרפובליקה הטורקית המודרנית. בהיותו בן דור המעבר ביהדות הספרדית העות'מאנית הייתה פעילותו רבת פנים: המסורת ההלכתית מחד וחיבת ציון וזיקה לעניין הלאומי היהודי ולתרבות המודרנית מאידך. ניהל התכתבות, בין השאר, עם סופרים ואינטלקטואלים כמו אנטול פראנס, ז'ורז' קלמנסו, משה גסטר, חיים נחמן ביאליק ואחרים.

הרב בז'רנו היה מעורה מאוד במקהלת המפטירים ובפעילותה. מקהלת המפטירים פעלה באיסטנבול בעשורים הראשונים של המאה העשרים, והתנקזו אליה פייטנים ומשוררים רבים מערים שונות בקיסרות העות'מאנית הקורסת. בלטו בה במיוחד פייטנים מהעיר אדירנה. אחד הפיוטים הידועים שחיבר הוא "חדש כקדם ימינו".

הרב בז'רנו הלך לעולמו באיסטנבול בשנת 1931, ונקבר בבית העלמין ארנאווטקוי (Arnavutköy) באיסטנבול.

הרב בז'רנו היה נשוי לריינה לבית אסא, ולזוג נולדו שלושה בנים: מרין, סבר, וז'אק, וחמש בנות: בוקה, רוזה, רחל, דיאמנטי (בז'רנו-באראץ) ובלינה.

==פעילותו לחידוש הקשרים עם ספרד ולטיפוח הלאדינו==
בזמן חופשה בעת שהפליג הרב בז'רנו באוניה על הדנובה, הופתע נוסע נוסף שנכח באוניה, ד"ר אנחל פולידו פרננדז (1932 - 1852), רופא - איש רוח וסנאטור מספרד, לשמוע אותו מדבר עם אשתו בשפה ספרדית עתיקה, שהייתה לדינו.

כך התחילה בין הרב בז'רנו לבין פולידו היכרות. האחרון הקדיש בהמשך מאמצים רבים להשגת פיוס וחידוש הקשר בין ממלכת ספרד והיהודים הספרדים בעולם.

הרב בז'רנו הוא גם מחברה של אסופה, בלדינו הכוללת 3,600 פתגמים ואמרות עממיים של היהודים הספרדים. בין השירים שחיבר בלדינו, יש כאלה המבטאים את הגעגועים לספרד ואת האהבה לשפה הספרדית. השיר של הרב בז'רנו לשבחי הלדינו הוקרא בשנת 1903 בישיבה של הסנאט הספרדי על ידי אנחל פולידו:

<center>
A ti lingua santa<br/>A ti te adoro<br/>Mas ke a toda plata<br/>Mas ke a todo oro<br/><br/>Tu sos la mas linda<br/>De todo linguaje<br/>A ti dan las siensyas<br/>Todo el vantaje<br/><br/>Kon ti nos avlamos<br/>Al Dio de la altura<br/>Patron del universo<br/>I de la natura<br/><br/>Si mi pueblo santo<br/>El fue kaptivado<br/>Kon ti mi kerida<br/>El fue konsolado
</center>
על תרומתו בחקר שירת יהודי ספרד זכה הרב בז'רנו להוקרתו של חיים נחמן ביאליק. הוא נבחר כחבר בהתכתבות באקדמיה המלכותית במדריד.
בתו דיאמנטה ליקטה את חיבורי אביה - שירים, כתבי פילוזופיים, אוספי פתגמים בשפה יהודית - ספרדית ותרמה אותם 03 למכון אריאס מונטאנו במדריד שנוהל באותה תקופה על ידי יעקב מ. חסן.

==חיבוריו==
חיבוריו שלהלן נותרו בכתב יד.
* ארשת החיים - דרושים לכל חפציהם
* תשובה מחיים - פסקי דין בענייני עגונות
* חיים בירושלים - מחקרים וביאורים על סדר זרעים ומועד לירושלמי
* פיוטים ותחינות - פיוטים, שירים ותחינות
* אמונת אומן - פילוסופיה אלוהית-דתית והרצאות דעותיהם של חוקרים
* חיים עד העולם - ליקוטי מאמרים שפרסם בכתבי עת בשפות שונות
* תרגום תולדות הטבע - מאת ז'ול סימון, חלק א'
*הגט אצל יהודים
כן חיבר פירושים לרמב"ם ולמשה מנדלסון, הגיגים והערות על ספר תהילים, חידושי תורה על מסכתות תלמוד בבלי, ואוסף פולקלורי הכולל 4,000 משלים, מכתמים, חידודים וסיפורים עממיים.

==אותות כבוד==
*תואר אביר של הכתר הרומני
*דוקטור של בית המדרש הרבני בווינה
*חבר בהתכתבות של האקדמיה הספרדית במדריד

== מקורות נוספים ==
*Heinrich Walter and Eva H. Guggenheimer Jewish Family Nmes and Their Origins: An Etymological Lexicon KTAV Publishing House 1992
* Contribuţia evreilor din România la cultură şi civilizaţie,,Bucuresti,Editura Hasefer, 2004 - תרומת יהודי רומניה לתרבות ולציויליזציה (ברומנית) הוצאה לאור הספר, בוקרשט 2004 
* Baruch Tercatin şi Lucian-Zeev Herşcovici, „Prezenţe rabinice în perimetrul românesc”, Editura HASEFER, Bucureşti, 2008 - ברוך טרקטין ולוסיאן-זאב הרשקוביץ', "נוכחויות רבניות במרחב הרומני", הוצאת HASEFER, בוקרשט, 2008. 
*Alicia Meyuhas Ginio - Reincuentro e despedida
en Adolfo Sequeira,Enrique Gadea,María Ángeles Alcalá
Díaz,Fernando Sacristán La contratación bancaria
,2007 Libreria Editorial Dykinson Madrid
(אליסיה מיוחס גיניו - פגישה מחדש ופרידה לשלום פרק ב
א. סקיירה,א. גאדאה, מריה אנחלס אלקלא - "החוזה הבנקאי", הוצאת ספרים דיקינסון (משפטית), מדריד, 2007 - בספרדית, ע' 62–63)

== לקריאה נוספת ==
* משה דוד גאון, יהודי המזרח בארץ ישראל, חלק ב' (עמ' 143 - 144)
*Aksel Erbahar - ar, “Bejerano (Becerano), Bekhor Hayyim”, in: Encyclopedia of Jews in the Islamic World, Executive Editor Norman A. Stillman.

== קישורים חיצוניים ==
* אדווין סרוסי, [https://www.nli.org.il/he/discover/music/jewish-music/piyut/articles/figures/rabbi-haim-bejerano ר' חיים בזרנו], באתר הפיוט והתפילה
* 
* [https://web.archive.org/web/20070927212525/http://www.romanianjewish.org/db/pdf/nr252_253/pagina14.pdfמאמר על הרב בכתב העת REALITATEA EVREIASCÃ - Nr. 252-253] ברומנית
* [http://genforum.genealogy.com/bejarano/messages/192.html על הקשר בין דר פולידו וחיים בז'רנו]
* [https://web.archive.org/web/20090912005320/http://www.mersina.com/lib/turkish_jews/history/equality.htm מאת מרסינה של יהודי טורקיה - צילום ביקורו של חיים בז'רנו בית הכנסת "עץ החיים" באיסטנבול]
* [http://joseanbejarano.blogspot.com/2011/08/haim-bejarano-gran-rabino-de-turquia.html פרטים ביוגרפיים בבלוג של זוסה אנטוניו בחראנו מספרד, כולל תמונות נוספות של הרב וצילום קברו]
* [http://jpress.org.il/Olive/APA/NLI_heb/SharedView.Article.aspx?href=HZV%2F1909%2F10%2F18&id=Ar00302&sk=2FCBBCA6 ראש הרבנים החדש באדרינופולי], הצבי, 18 באוקטובר 1909, עמ' 3
* [http://jpress.org.il/Olive/APA/NLI_heb/SharedView.Article.aspx?href=AHJ%2F1910%2F11%2F23&id=Ar00201&sk=052BD84C השלטן והרה"ג ביג'יראנו], החרות, 23 בנובמבר 1910, עמ' 2
* , עמ' 2
* משה דוד גאון, [http://jpress.org.il/Olive/APA/NLI_heb/SharedView.Article.aspx?href=DHY%2F1923%2F11%2F23&id=Ar00501&sk=4DE330D2 הרה"ג חיים ביג'יראנו: רב ראשי בתוגרמה - שרטוטים לתולדותיו, אישיותו ודמותו הרוחנית], דואר היום, 23 בנובמבר 1923, עמ' 5
* , עמ' 1
* [http://jpress.org.il/Olive/APA/NLI_heb/SharedView.Article.aspx?href=DAV%2F1931%2F08%2F24&id=Ar00205&sk=43926B98 הלויתו של החכם באשי בקושטא], דבר, 24 באוגוסט 1931, עמ' 2
* [https://www.persee.fr/doc/ephe_0000-0001_1976_num_1_1_6247Haim Vidal Sephiha 1977]
* Judeo Éspagnol p. 217-231 Annuaires de l'École pratique des hautes études Année 1977
* 
* 

==הערות שוליים==

קטגוריה:רבנים בולגרים
קטגוריה:רבנים רומנים
קטגוריה:רבנים טורקים
קטגוריה:אנשי חינוך יהודים רומנים
קטגוריה:אנשי חינוך יהודים טורקים
קטגוריה:משוררים יהודים טורקים
קטגוריה:פילוסופים יהודים טורקים
קטגוריה:יהודים ספרדים ברומניה
קטגוריה:היסטוריונים יהודים רומנים
קטגוריה:סופרים יהודים בולגרים
קטגוריה:עיתונאים יהודים רומנים
קטגוריה:עיתונאים כותבי לאדינו
קטגוריה:עיתונאים כותבי עברית
קטגוריה:מתרגמים יהודים רומנים
קטגוריה:מתרגמים מצרפתית
קטגוריה:מתרגמים לעברית
קטגוריה:בוקרשט: רבנים
קטגוריה:אדירנה: רבנים
קטגוריה:טורקיה: רבנים ראשיים
קטגוריה:פעילים ציונים ברומניה
קטגוריה:פעילים ציונים בטורקיה
קטגוריה:מעוטרי מסדר המג'ידיה
קטגוריה:איסטנבול: רבנים
קטגוריה:האימפריה העות'מאנית: רבנים
קטגוריה:ילידי 1846

קטגוריה:נפטרים ב-1931